Stort fortjenstkors med stjerne og skulderbånd av Forbundsrepublikken Tysklands Fortjenstorden.
Ordensstjerne for Forbundsrepublikken Tysklands fortjenstorden.
**Forbundsrepublikken Tysklands fortjenstorden** (tysk: *Verdienstorden der Bundesrepublik Deutschland*) er Tysklands eneste føderale orden. Den benevnes for kort også som **Bundesverdienstkreuz**. Ordenen tildeles for særlige innsatser innen politikk, næringsliv, kultur eller humaniora. Ordenen ble innstiftet 7. september 1951 av forbundspresident Theodor Heuss.

Inndeling
---------

Forbundsrepublikken Tysklands fortjenstorden er inndelt i tre klasser (*Verdienstkreuz*, *Großes Verdienstkreuz*, *Großkreuz*) og åtte grader:

* Storkors i særklasse (*Sonderstufe des Großkreuzes*)
* Storkors i særlig utførelse (*Großkreuz in besonderer Ausführung*)
* Storkors (*Großkreuz*)
* Stort fortjenstkors med stjerne og skulderbånd (*Großes Verdienstkreuz mit Stern und Schulterband*), også tilsvarende storkors, som her da er inndelt i fire trinn
* Stort fortjenstkors med stjerne (*Großes Verdienstkreuz mit Stern*), tilsvarende storoffiser eller kommandør med stjerne
* Stort fortjenstkors (*Großes Verdienstkreuz*), tilsvarende kommandør
* Fortjenstkors av første klasse (*Verdienstkreuz 1. Klasse*), tilsvarende offiser eller ridder av 1. klasse
* Fortjenstkors med bånd (*Verdienstkreuz am Bande*), tilsvarende ridder

Ordenstegn
----------

Ordenstegnet er det samme for alle klassene, men med noe ulik utforming for kvinner og menn. Det består av et rødemaljert gullkors som i midten har en skive med Tysklands riksvåpen. For storkors i særlig utførelse er ordenstegnet utformet med en laurbærkrans omkring skiven med riksvåpenet. Ordensstjernen er besatt med ordenstegnet og er av gull. Den har rette stråler i et antall som varierer med klasse og steg: åtte, seks eller fire takker av stråler. Ordensbåndet er rødt med kanter i gult og svart. Insigniene er utformet i fargene til det tyske flagget.

Tildeling
---------

Tildeling gjøres av Forbundspresident etter innstilling fra ministerpresidentene i delstatene, av utenriksministeren eller forbundsministre. Ordenen kan tildeles både tyske og utenlandske statsborgere. Forbundspresident er ordensherre og innehar i kraft av sitt embete Storkors i særklasse. Ordenskanselliet hører inn under presidentembetet. Den høyeste klassen tildeles ellers bare utenlandske statsoverhoder. Storkors i særlig utførelse har bare blitt tildelt ved to anledninger, til Konrad Adenauer og Helmut Kohl. Antallet tildelinger har ligget på mellom tre og fire tusen per år, men har de siste fire årene vært betydelig lavere og ligger nå på mellom 2 300 og 2 500 tildelinger årlig. Kvinneandelen har siden 1990 blitt doblet og ligger de siste år på rundt 30 %. 

| **Tildelinger 1990–2010** | 1990 | 1991 | 1992 | 1993 | 1994 | 1995 | 1996 | 1997 | 1998 | 1999 | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Totalt antall tildelinger | 4 085 | 5 096 | 4 016 | 4 260 | 4 126 | 4 125 | 3 504 | 3 848 | 3 727 | 3 684 | 3 322 | 3 256 | 3 356 | 3 290 | 3 447 | 2 508 | 2 312 | 2 417 | 2 475 | 2 173 | 2 086 |
| Menn | 3 443 | 4 301 | 3 425 | 3 546 | 3 400 | 3 375 | 2 777 | 3 015 | 2 926 | 2 885 | 2 604 | 2 550 | 2 527 | 2 536 | 2 650 | 1 883 | 1 749 | 1 684 | 1 703 | 1 509 | 1 439 |
| Kvinner | 642 | 795 | 591 | 714 | 726 | 750 | 727 | 833 | 801 | 799 | 718 | 706 | 829 | 754 | 797 | 625 | 563 | 733 | 772 | 664 | 647 |
| Kvinneandel | 15,7 % | 15,6 % | 14,7 % | 16,8 % | 17,6 % | 18,2 % | 20,7 % | 21,6 % | 21,5 % | 21,7 % | 21,6 % | 21,7 % | 24,7 % | 22,9 % | 23,1 % | 24,9 % | 24,4 % | 30,3 % | 31,2 % | 30,5 % | 31,0 % |
|

Norske innehavere
-----------------

Kong Harald er tildelt storkors av 1. klasse. Også dronning Sonja, kronprins Haakon og prinsesse Astrid er innehavere av ordenen. Kong Olav var også innehaver av Forbundsrepublikken Tysklands fortjenstorden. Andre norske mottagere er Svenn Stray, Fredrik Bull-Hansen, Harald Norvik, Jahn Otto Johansen, Otto Grieg Tidemand, Jan Vincents Johannessen, Sverre Dahl, Gerd Høst, Andreas Hauge, Erik Braadland, Gry Mølleskog, Rolf Jerving, Roland Lengauer, Rolf Sunnas, Tor Arnt Sandli og Haakon Bruun-Hanssen.

Referanser
----------

1. ↑  Kilde: Statistik der Ordensverleihungen Arkivert 12. juni 2011 hos Wayback Machine. Bundespräsidialamt.

Eksterne lenker
---------------

* Verdienstorden der Bundesrepublik Deutschland, Bundespräsidialamt.
* *Der Verdienstorden der Bundesrepublik Deutschland*, Bundespräsidialamt.

|  |  |
| --- | --- |
| Oppslagsverk/autoritetsdata | GND
 |